b'\n_START_ARTICLE_\nConven\xc8\x9bia primarilor\n_START_PARAGRAPH_\nConven\xc8\x9bia primarilor  reprezint\xc4\x83 principala mi\xc8\x99care european\xc4\x83 \xc3\xaen care sunt implicate autorit\xc4\x83\xc8\x9bile locale \xc8\x99i regionale ce se angajeaz\xc4\x83 \xc3\xaen mod voluntar pentru cre\xc8\x99terea eficien\xc8\x9bei energetice \xc8\x99i utilizarea surselor de energie regenerabil\xc4\x83 \xc3\xaen teritoriile lor. Prin angajamentul lor, semnatarii Conven\xc8\x9biei \xc3\xae\xc8\x99i propun atingerea \xc8\x99i dep\xc4\x83\xc8\x99irea obiectivului Uniunii Europene de reducere cu 20% a emisiilor de CO\xe2\x82\x82 p\xc3\xa2n\xc4\x83 \xc3\xaen 2020._NEWLINE_Dup\xc4\x83 adoptarea \xc3\xaen 2008 a pachetului legislativ al Uniunii Europene privind clima \xc8\x99i energia, Comisia European\xc4\x83 a lansat Conven\xc8\x9bia primarilor pentru a sus\xc8\x9bine \xc8\x99i sprijini eforturile depuse de autorit\xc4\x83\xc8\x9bile locale \xc3\xaen punerea \xc3\xaen aplicare a politicilor privind energia durabil\xc4\x83._NEWLINE_Av\xc3\xa2nd \xc3\xaen vedere caracteristicile sale unice - singura mi\xc8\x99care de acest tip care mobilizeaz\xc4\x83 actori locali \xc8\x99i regionali \xc3\xaen jurul \xc3\xaendeplinirii obiectivelor UE \xe2\x80\x93 Conven\xc8\x9bia primarilor a fost descris\xc4\x83 de institu\xc8\x9biile europene ca fiind un model excep\xc8\x9bional de guvernan\xc8\x9b\xc4\x83 pe mai multe niveluri.\n_START_SECTION_\nSemnatarii Conven\xc8\x9biei Primarilor\n_START_PARAGRAPH_\nAutorit\xc4\x83\xc8\x9bile europene locale de toate dimensiunile - de la mici sate la capitale \xc8\x99i zone metropolitane \xe2\x80\x93 sunt eligibile pentru a adera \xc3\xaen calitate de semnatari ai Conven\xc8\x9biei Primarilor. _NEWLINE_Ora\xc8\x99ele \xc8\x99i celelalte zone urbane de\xc8\x9bin un rol esen\xc8\x9bial \xc3\xaen atenuarea schimb\xc4\x83rilor climatice, dat fiind c\xc4\x83 acestea consum\xc4\x83 trei sferturi din energia produs\xc4\x83 \xc3\xaen Uniunea European\xc4\x83 \xc8\x99i sunt responsabile pentru un procent similar din emisiile de CO\xe2\x82\x82. Autorit\xc4\x83\xc8\x9bile locale sunt, de asemenea, cel mai bine plasate pentru a schimba comportamentul cet\xc4\x83\xc8\x9benilor \xc8\x99i a aborda chestiunile legate de clim\xc4\x83 \xc8\x99i energie \xc3\xaen mod exhaustiv, mai ales prin concilierea intereselor publice \xc8\x99i private \xc8\x99i prin integrarea chestiunilor privind energia durabil\xc4\x83 \xc3\xaen obiectivele globale de dezvoltare local\xc4\x83._NEWLINE_Aderarea la Conven\xc8\x9bia primarilor reprezint\xc4\x83 o oportunitate pentru autorit\xc4\x83\xc8\x9bile locale de a-\xc8\x99i consolida eforturile de reducere a CO\xe2\x82\x82 depuse \xc3\xaen teritoriul lor, de a beneficia de sprijin \xc8\x99i recunoa\xc8\x99tere european\xc4\x83 \xc8\x99i de a face schimb de experien\xc8\x9b\xc4\x83 cu omologii europeni.\n_START_SECTION_\nPlanurile de ac\xc8\x9biune privind energia durabil\xc4\x83\n_START_PARAGRAPH_\nPentru a atinge \xc8\x99i dep\xc4\x83\xc8\x99i obiectivele ambi\xc8\x9bioase ale Uniunii Europene privind energia \xc8\x99i clima, semnatarii Conven\xc8\x9biei primarilor se angajeaz\xc4\x83 s\xc4\x83 elaboreze un plan de ac\xc8\x9biune privind energia durabil\xc4\x83 (PAED) \xc3\xaen maximum un an de la aderarea la ini\xc8\x9biativ\xc4\x83. Acest plan de ac\xc8\x9biune, aprobat de Consiliul local, descrie activit\xc4\x83\xc8\x9bile \xc8\x99i m\xc4\x83surile prev\xc4\x83zute de semnatari \xc3\xaen vederea \xc3\xaendeplinirii angajamentelor asumate, precum \xc8\x99i calendarele \xc8\x99i responsabilit\xc4\x83\xc8\x9bile atribuite._NEWLINE_Diverse materiale de sprijin tehnic \xc8\x99i metodologic (inclusiv \xe2\x80\x9eGhidul PAED\xe2\x80\x9d  \xc8\x99i formularul-model, rapoartele privind metodologiile \xc8\x99i instrumentele existente etc.) ofer\xc4\x83 \xc3\xaendrumare practic\xc4\x83 \xc8\x99i recomand\xc4\x83ri clare \xc3\xaen privin\xc8\x9ba \xc3\xaentregului proces de elaborare a PAED. \xc3\x8en baza experien\xc8\x9bei practice a autorit\xc4\x83\xc8\x9bilor locale \xc8\x99i elaborat \xc3\xaen str\xc3\xa2ns\xc4\x83 colaborare cu Centrul Comun de Cercetare al Comisiei Europene, acest pachet de sprijin pune la dispozi\xc8\x9bia semnatarilor Conven\xc8\x9biei principiile cheie \xc8\x99i o abordare pas cu pas. Toate documentele pot fi desc\xc4\x83rcate din biblioteca de pe site-ul web www.eumayors.eu.\n_START_SECTION_\nCoordonatorii \xc8\x99i suporterii Conven\xc8\x9biei\n_START_PARAGRAPH_\nSemnatarii Conven\xc8\x9biei nu de\xc8\x9bin \xc3\xaentotdeauna instrumentele \xc8\x99i resursele adecvate pentru a elabora inventarul de referin\xc8\x9b\xc4\x83 al emisiilor \xc8\x99i planul aferent de ac\xc8\x9biuni privind energia durabil\xc4\x83 sau pentru a finan\xc8\x9ba ac\xc8\x9biunile prev\xc4\x83zute \xc3\xaen acesta din urm\xc4\x83. Astfel, provinciile, regiunile, re\xc8\x9belele \xc8\x99i grupurile de municipalit\xc4\x83\xc8\x9bi de\xc8\x9bin un rol esen\xc8\x9bial \xc3\xaen acordarea de sprijin semnatarilor, astfel \xc3\xaenc\xc3\xa2t ace\xc8\x99tia s\xc4\x83 \xc3\xae\xc8\x99i poat\xc4\x83 onora angajamentele._NEWLINE_Semnatarii Conven\xc8\x9biei sunt autorit\xc4\x83\xc8\x9bi publice de la diverse niveluri de guvernan\xc8\x9b\xc4\x83 (na\xc8\x9bional, regional, provincial) care acord\xc4\x83 \xc3\xaendrumare strategic\xc4\x83 semnatarilor, dar \xc8\x99i sprijin financiar \xc8\x99i tehnic pentru elaborarea \xc8\x99i implementarea planurilor lor de ac\xc8\x9biune privind energia durabil\xc4\x83. Comisia face distinc\xc8\x9bia \xc3\xaentre coordonatorii teritoriali, care sunt autorit\xc4\x83\xc8\x9bile subna\xc8\x9bionale descentralizate \xe2\x80\x93 inclusiv provinciile, regiunile \xc8\x99i grupurile publice de municipalit\xc4\x83\xc8\x9bi \xe2\x80\x93 \xc8\x99i coordonatorii na\xc8\x9bionali, care sunt organismele na\xc8\x9bionale publice \xe2\x80\x93 inclusiv agen\xc8\x9biile na\xc8\x9bionale \xc8\x99i ministerele din domeniul energiei._NEWLINE_Suporterii Conven\xc8\x9biei sunt re\xc8\x9bele europene, na\xc8\x9bionale \xc8\x99i regionale \xc8\x99i asocia\xc8\x9biile de autorit\xc4\x83\xc8\x9bi locale care profit\xc4\x83 de activit\xc4\x83\xc8\x9bile lor de lobby, de comunicare \xc8\x99i de stabilire de conexiuni pentru a promova ini\xc8\x9biativa Conven\xc8\x9bia primarilor \xc8\x99i a sprijini angajamentele asumate de semnatarii acesteia.\n_START_SECTION_\nOficiul pentru Conven\xc8\x9bia primarilor\n_START_PARAGRAPH_\nOficiul pentru Conven\xc8\x9bia primarilor (OPC) acord\xc4\x83 zilnic asisten\xc8\x9b\xc4\x83 pentru promovare \xc8\x99i asisten\xc8\x9b\xc4\x83 tehnic\xc4\x83 \xc8\x99i administrativ\xc4\x83 semnatarilor \xc8\x99i p\xc4\x83r\xc8\x9bilor implicate \xc3\xaen Conven\xc8\x9bie. Acesta este gestionat de un consor\xc8\x9biu de re\xc8\x9bele de autorit\xc4\x83\xc8\x9bi locale \xc8\x99i regionale \xc8\x99i este condus de Energy Cities, din care fac parte Climate Alliance, CEMR, Eurocities \xc8\x99i Fedarene. CoMO este finan\xc8\x9bat de Comisia European\xc4\x83 \xc8\x99i este responsabil cu coordonarea global\xc4\x83 a ini\xc8\x9biativei.\n_START_SECTION_\nInstitu\xc8\x9biile Uniunii Europene\n_START_PARAGRAPH_\nPentru a sprijini elaborarea \xc8\x99i implementarea planurilor de ac\xc8\x9biune privind energia durabil\xc4\x83 ale semnatarilor, Comisia European\xc4\x83 a contribuit la dezvoltarea facilit\xc4\x83\xc8\x9bilor financiare care se adreseaz\xc4\x83 \xc3\xaendeosebi semnatarilor Conven\xc8\x9biei primarilor, printre care facilitatea Asisten\xc8\x9b\xc4\x83 european\xc4\x83 pentru energie local\xc4\x83 (ELENA), creat\xc4\x83 \xc3\xaen cooperare cu Banca European\xc4\x83 de Investi\xc8\x9bii, pentru proiecte la scar\xc4\x83 mare, \xc8\x99i ELENA-KfW, creat\xc4\x83 \xc3\xaen parteneriat cu grupul german KfW, care ofer\xc4\x83 o abordare complementar\xc4\x83 \xc3\xaen vederea mobiliz\xc4\x83rii investi\xc8\x9biilor durabile ale municipalit\xc4\x83\xc8\x9bilor mici \xc8\x99i mijlocii._NEWLINE_Pe l\xc3\xa2ng\xc4\x83 sprijinul oferit de Comisia European\xc4\x83, Conven\xc8\x9bia beneficiaz\xc4\x83 de sprijin institu\xc8\x9bional deplin \xc8\x99i din partea Comitetului Regiunilor, care a sprijinit ini\xc8\x9biativa \xc3\xaenc\xc4\x83 de la \xc3\xaenceput, din partea Parlamentului European, unde au fost g\xc4\x83zduite primele dou\xc4\x83 ceremonii de semnare, precum \xc8\x99i din partea B\xc4\x83ncii Europene de Investi\xc8\x9bii, care acord\xc4\x83 asisten\xc8\x9b\xc4\x83 autorit\xc4\x83\xc8\x9bilor locale \xc3\xaen eliberarea poten\xc8\x9bialului lor de investi\xc8\x9bii.\n_START_SECTION_\nCentrul Comun de Cercetare\n_START_PARAGRAPH_\nCentrul Comun de Cercetare al Comisiei Europene este responsabil cu acordarea de sprijin tehnic \xc8\x99i \xc8\x99tiin\xc8\x9bific ini\xc8\x9biativei. Acesta lucreaz\xc4\x83 \xc3\xaen str\xc3\xa2ns\xc4\x83 colaborare cu Oficiul pentru Conven\xc8\x9bia primarilor, oferind semnatarilor \xc3\xaendrum\xc4\x83ri tehnice clare \xc8\x99i formulare-model, at\xc3\xa2t pentru \xc3\xaendeplinirea angajamentelor acestora \xc3\xaen cadrul Conven\xc8\x9biei primarilor, c\xc3\xa2t \xc8\x99i \xc3\xaen vederea monitoriz\xc4\x83rii implement\xc4\x83rii \xc8\x99i a rezultatelor.'